b'\n_START_ARTICLE_\nStuburo i\xc5\xa1var\xc5\xbea\n_START_PARAGRAPH_\nStuburo i\xc5\xa1var\xc5\xbea  (tarpslankstelinio disko i\xc5\xa1var\xc5\xbea)\xc2\xa0\xe2\x80\x93 tai sveikatos sutrikimas, kurio metu skaidulinis tarpslankstelinio disko \xc5\xbeiedas arba jo mink\xc5\xa1timinis branduolys prasiver\xc5\xbeia \xc4\xaf stuburo kanal\xc4\x85 ar tarpslankstelines angas ir siaurina j\xc5\xb3 spind\xc4\xaf.\n_START_SECTION_\nStuburo i\xc5\xa1var\xc5\xbeos formavimosi prie\xc5\xbeastys\n_START_PARAGRAPH_\nStuburo i\xc5\xa1var\xc5\xbe\xc5\xb3 atsiradim\xc4\x85 lemia daugelis veiksni\xc5\xb3: am\xc5\xbeius, gyvenimo b\xc5\xabdas, darbo ypatyb\xc4\x97s, mechanin\xc4\x97 stuburo perkrova (kai netaisyklingai keliami sunk\xc5\xabs daiktai, ypa\xc4\x8d atliekant pasisukim\xc4\x85; ant pe\xc4\x8di\xc5\xb3 ne\xc5\xa1iojamos per sunkios rankin\xc4\x97s, kuprin\xc4\x97s), ma\xc5\xbeas fizinis aktyvumas, nutukimas, antsvoris, ankstesn\xc4\x97s traumos, pasikartojan\xc4\x8dios mikrotraumos. Liga paplitusi darbing\xc5\xb3 \xc5\xbemoni\xc5\xb3 am\xc5\xbeiaus grup\xc4\x97je, da\xc5\xbeniau pasitaiko 40\xe2\x80\x9350 met\xc5\xb3 am\xc5\xbeiaus \xc5\xbemon\xc4\x97ms, taip pat sergantiems nutukimu. Tyrimais nustatyta, kad profesijos, kurioms b\xc5\xabdingas sunkus fizinis darbas, ilgalaikis s\xc4\x97d\xc4\x97jimas, da\xc5\xbenas pasilenkimas ir ko nors k\xc4\x97limas, vibracija (ypa\xc4\x8d vairuojant), skatina l\xc4\x97tinius juosmens skausmus, disko i\xc5\xa1var\xc5\xbeas._NEWLINE_Neigiami poky\xc4\x8diai tarpslanksteliniuose diskuose vyksta d\xc4\x97l to, kad sutrinka med\xc5\xbeiag\xc5\xb3 apykaita judamajame ir atramos segmente (JAS). \xc5\xa0is segmentas\xc2\xa0\xe2\x80\x93 tai du slanksteliai, tarpusavyje sujungti tarpslanksteliniu disku, tarpslanksteliniais s\xc4\x85nariais, rai\xc5\xa1\xc4\x8diais ir raumenimis. JAS med\xc5\xbeiag\xc5\xb3 apykaitos proces\xc5\xb3 sutrikimui turi \xc4\xaftakos tokie veiksniai, kaip \xc5\xa1io segmento judrumo sutrikimas, per didel\xc4\x97 netinkama apkrova \xc5\xa1io segmento elementams, kenksming\xc5\xb3 fizini\xc5\xb3 ir chemini\xc5\xb3 veiksni\xc5\xb3 poveikis, u\xc5\xbedegimai, bendra organizmo intoksikacija. Kai organizme daug toksini\xc5\xb3 med\xc5\xbeiag\xc5\xb3, kraujas ir limfa tir\xc5\xa1t\xc4\x97ja ir u\xc5\xbesib\xc5\xabna JAS, sutrinka normali skys\xc4\x8di\xc5\xb3 apykaita, suma\xc5\xbe\xc4\x97ja mink\xc5\xa1tojo audinio geb\xc4\x97jimas i\xc5\xa1laikyti dr\xc4\x97gm\xc4\x99 (vanden\xc4\xaf). Tai suma\xc5\xbeina elastingum\xc4\x85, disko tamprum\xc4\x85, sugeb\xc4\x97jim\xc4\x85 silpninti sm\xc5\xabgio poveik\xc4\xaf ir veda link disko sen\xc4\x97jimo proces\xc5\xb3, jo susid\xc4\x97v\xc4\x97jimo. JAS audiniai tampa pa\xc5\xbeeid\xc5\xbeiami, gali atsirasti mikrotraum\xc5\xb3, net esant \xc4\xafprastam fiziniam kr\xc5\xabviui._NEWLINE_Priklausomai nuo k\xc5\xabno laikysenos, disk\xc5\xb3 apkrovimas yra skirtingas: gulint jis ma\xc5\xbeiausias, stovint padid\xc4\x97ja keturis kartus, o pasilenkus ar s\xc4\x97dint\xc2\xa0\xe2\x80\x93 net \xc5\xa1e\xc5\xa1is kartus. \xc5\xbdemai lenkiantis ar keliant svor\xc4\xaf ypa\xc4\x8d padid\xc4\x97ja disk\xc5\xb3 kr\xc5\xabvis ir spaudimas apatin\xc4\x97je stuburo (juosmens) dalyje. S\xc4\x97dint susilenkus, spaudimas \xc4\xaf apatin\xc4\xaf disk\xc4\x85 siekia 140 kilogram\xc5\xb3, o keliant 50\xc2\xa0kg svor\xc4\xaf\xc2\xa0\xe2\x80\x93 beveik 300 kilogram\xc5\xb3, t. y. \xc5\xbeymiai daugiau u\xc5\xbe \xc5\xbemogaus k\xc5\xabno svor\xc4\xaf. Kai s\xc4\x97dima taisyklingai, nugara nat\xc5\xabraliai i\xc5\xa1laiko S form\xc4\x85 ir didesn\xc4\x97 dalis k\xc5\xabno svorio tenka dubens apa\xc4\x8diai. S\xc4\x97dint susik\xc5\xabprinus, juosmens slanksteliai ir dubuo sudaro C raid\xc4\x97s form\xc4\x85, tod\xc4\x97l stipriai apkraunami apatin\xc4\x97s liemens dalies s\xc4\x85nariai, diskai bei raumenys. Ilgai s\xc4\x97dint, raumenys, kurie laiko nugar\xc4\x85, pavargsta, praranda reikiam\xc4\x85 tonus\xc4\x85; gali i\xc5\xa1sitempti rai\xc5\xa1\xc4\x8diai, o tai sukels nugaros skausmus. Ilgas s\xc4\x97d\xc4\x97jimas skatina spaud\xc5\xbeiam\xc5\xb3 disk\xc5\xb3 deformacij\xc4\x85. Kaip ir ilgai s\xc4\x97dint, taip ir ilgai stovint, raumenys, laikantys stubur\xc4\x85 pavargsta ir atsipalaiduoja. Kai \xc5\xbemogus stovi atsipalaidav\xc4\x99s, lordoz\xc4\x97 (stuburo i\xc5\xa1linkimas \xc4\xaf priek\xc4\xaf ties juosmeniu) tampa per didel\xc4\x97 ir nugaros juosmenin\xc4\x97 dalis labai i\xc5\xa1linksta. Tai labiau pasirei\xc5\xa1kia esant nutukus, sustor\xc4\x97jus riebaliniam sluoksniui priekin\xc4\x97je pilvo dalyje. Ilgai stov\xc4\x97ti suglebus (su per didele lordoze) n\xc4\x97ra lengva, nes d\xc4\x97l pertempt\xc5\xb3 audini\xc5\xb3 ir suspaust\xc5\xb3 disk\xc5\xb3 kra\xc5\xa1t\xc5\xb3 gali atsirasti skausmas.\n_START_SECTION_\nDa\xc5\xbeniausios lokalizacijos\n_START_PARAGRAPH_\nDa\xc5\xbeniausiai tarpslankstelinio disko i\xc5\xa1var\xc5\xbea atsiranda kaklo arba juosmens srityje. Nuo to priklauso ir i\xc5\xa1var\xc5\xbeos simptomai._NEWLINE_Kaklinio disko i\xc5\xa1var\xc5\xbeai beveik visada b\xc5\xabdinga cervikalgija (stiprus kaklo skausmas). Taip pat gali atsirasti rankos tirpimo poj\xc5\xabtis, kai kuriose rankos srityse sutrikti jutimai. Priklausomai nuo to, kuri\xc4\x85 stuburo nerv\xc5\xb3 \xc5\xa1aknel\xc4\x99 spaud\xc5\xbeia i\xc5\xa1siver\xc5\xbe\xc4\x99s diskas, pacientui gali sutrikti rankos judesiai (\xc5\xbeasto pritraukimas, dilbio lenkimas bei tiesimas, rie\xc5\xa1o tiesimas bei pir\xc5\xa1t\xc5\xb3 lenkimas)._NEWLINE_Juosmeninio disko i\xc5\xa1var\xc5\xbea pasirei\xc5\xa1kia juosmens skausmu, kulk\xc5\xa1ni\xc5\xb3, p\xc4\x97dos jutimo sutrikimais. Priklausomai nuo i\xc5\xa1var\xc5\xbeos lokalizacijos sutrinka kojos judesiai\xc2\xa0\xe2\x80\x93 pacientas negali atsistoti ant pir\xc5\xa1t\xc5\xb3 ar ant kuln\xc5\xb3, sulenkti ar i\xc5\xa1tiesti kojos nyk\xc5\xa1\xc4\x8dio. Kartais juosmeninio disko i\xc5\xa1var\xc5\xbea sukelia labai pavojing\xc4\x85 \xc5\xbemogaus sveikatai arklio uodegos sindrom\xc4\x85. Jis pasirei\xc5\xa1kia \xc5\xa1lapimo nelaikymu, s\xc4\x97dmen\xc5\xb3 srities jutim\xc5\xb3 i\xc5\xa1nykimu, \xc5\xbeenkliu koj\xc5\xb3 motorikos sutrikimu bei seksualine disfunkcija (negal\xc4\x97jimu lyti\xc5\xa1kai santykiauti).'